Minister vra betogers om nie klasse te ontwrigMinister Angie Motshekga tydens ‘n besoek aan ‘n skool in Brits (Foto: Molaole Montsho/ANA) Die minister van basiese onderwys het gemeenskappe gevra om te verseker betogings ontwrig nie hulle kinders se skooldag – en dus hulle toekoms – nie, het die departement in ŉ verklaring gesê. “Die minister van basiese onderwys, Angie Motshekga, is diep bekommerd oor die voortslepende ontwrigting by skole op verskeie plekke landwyd.” Betogings het klasse in Limpopo, KwaZulu-Natal en Noordwes ontwrig. In Zebediela in Limpopo betoog inwoners oor ŉ gebrek aan basiese dienste en padinfrastruktuur, terwyl betogers in KwaZulu-Natal leerders verhoed het om eksamen te skryf op plekke in die Ugu- en die uMgungundlovu-distrik. In dele van Noordwes wat onder die Ratlou-munisipaliteit val, is onderrig ook weens diensleweringsbetogings ontwrig. “Die leerders mis kritieke eksamens wat uiters belangrik is vir die matriekeksamen oor ŉ paar maande. Dis sleg om te sien dat hulle toekoms in die gedrang gebring word weens diensleweringsprobleme wat niks of bitter min met hulle te doen het,” het Motshekga gesê. “Ons doen ŉ beroep op gemeenskappe om ons te help deur nié toe te laat dat ons kinders se toekoms weens betogings in die weegskaal is nie.” Die minister praat met LUR’e van onderwys in die geraakte provinsies om onmiddellike oplossing te vind en ŉ plan te implementeer sodat leerders hulle werk betyds kan inhaal en halfjaareksamens kan skryf, het die departement gesê. Diegene wat hard probeer om ŉ matrieksertifikaat te verwerf se lewens word nou weereens, en deur geen fout van hulle eie nie, ontwrig, het Motshekga gesê. Die departement het gesê die minister sal alles moontlik doen om te verseker onderrig in die provinsies word spoedig hervat.